SWC ส่งซิกรายได้ปี 64 โตแรง หลังรีแบรนดิ้ง “เชนไดร้ท์” ชิงส่วนแบ่งตลาดเพิ่ม
SWC ส่งซิกรายได้ปี 64 โตแรง หลังงัดกลยุทธ์กระจายสินค้า-อัดโปรโมชั่นรีแบรนดิ้ง “เชนไดร้ท์” ชิงส่วนแบ่งตลาดเพิ่มเป็น 25.7% จากเดิม 23.4% พร้อมลุย E-commerce ดันผลงานโตกระโดด
SWC ส่งซิกรายได้ปี 64 โตแรง หลังงัดกลยุทธ์กระจายสินค้า-อัดโปรโมชั่นรีแบรนดิ้ง “เชนไดร้ท์” ชิงส่วนแบ่งตลาดเพิ่มเป็น 25.7% จากเดิม 23.4%
10 ม.ค. 2565

นายธนากร วัฒนวิจารณ์ ประธานเจ้าหน้าที่บริหาร บริษัท เชอร์วู้ด คอร์ปอเรชั่น (ประเทศไทย) จำกัด (มหาชน) หรือ SWC เปิดเผยว่า ภาพรวมผลการดำเนินงานของปี 2564 บริษัทฯ มั่นใจว่าจะสามารถสร้างการเติบโตของรายได้มากกว่าปีก่อนได้อย่างแน่นอน เนื่องมาจากแนวโน้มการปรับตัวเพิ่มขึ้นของรายได้จากกลุ่มเคมีเคหะภัณฑ์ที่มีอัตราการเติบโตทั้งในประเทศและต่างประเทศ ประกอบกับรายได้จากการขายในช่องทางออนไลน์ รายได้จากการขายเคมีการเกษตร และรายได้จากการขายในกลุ่มอุตสาหกรรมอาหาร และเครื่องดื่มมีอัตราการเติบโตที่ดีต่อเนื่อง
“ภาพรวมอุตสาหกรรมเกี่ยวเนื่องในปี 2564 แม้จะได้รับผลกระทบจากการแพร่ระบาดของโรคโควิด-19 แต่บริษัทฯ มั่นใจว่าสามารถสร้างผลงานให้เติบโต เนื่องจากการปรับกลยุทธ์โดยเฉพาะระบบการกระจายสินค้าโดยได้เพิ่มตัวแทนจำหน่ายสินค้ามากขึ้น เพื่อให้กระจายสินค้าให้ครอบคลุมร้านค้าทั่วประเทศ และมีการทำรายการส่งเสริมการขายด้วยการทำโปรโมชั่นเพื่อกระตุ้นยอดขาย ซึ่งแบรนด์ ‘เชนไดร้ท์’ สามารถสร้างการเติบโตได้เพิ่มขึ้นถึง 23.3%  จากการสื่อสารการตลาด และ Rebranding โดยมีพรีเซ็นเตอร์นักแสดงชื่อดัง ส่งผลให้มีส่วนแบ่งการตลาดเพิ่มจาก 23.4% เป็น 25.7%  ส่วนกลุ่มผลิตภัณฑ์อาหารและเครื่องดื่มสำหรับบริโภค ยังอยู่ในสถานการณ์ที่ดีต่อเนื่อง แม้ว่าได้รับผลกระทบจากการล็อคดาวน์ แต่ยังสร้างการเติบโตด้านยอดขายได้ดี“นายธนากร กล่าว
สำหรับในปีที่ผ่านมาบริษัทได้ให้ความสำคัญกับช่องทาง E-commerce เพิ่มมากขึ้นโดยเฉพาะการขายผ่าน Platform Shopee, Lazada, JD Central ซึ่งเป็น Super App ที่มีผู้ใช้ต่อวันเป็นจำนวนมาก ซึ่งนอกจากจะเป็นช่องทางการขายที่สำคัญแล้ว ยังเป็นเครื่องมือที่ใช้ในการติดต่อ รับฟังความคิดเห็นจากผู้บริโภคได้อย่างเรียลไทม์ และเชื่อว่าช่องทางนี้จะมีความสำคัญมากขึ้น และสอดคล้องกับพฤติกรรมผู้บริโภคยุคใหม่อีกด้วย ซึ่งจะช่วยสนับสนุนการเติบโตให้กับบริษัท และจะช่วยสนับสนุนการเติบโตได้แบบก้าวกระโดดในระยะยาว